
Egy lépéssel közelebb az integrációhoz

Kulcsszavak: fogyatékossággal élő személyek; integráció; érzékenyítő tréning; felsőoktatás, Q-módszer
Az oktatás területén az utóbbi időben egyre nagyobb hangsúly kerül a fenntarthatóságra, ami különféle kihívások elé állítja az oktatási intézményeket. Jelen kutatásom a fogyatékossággal élőkre fókuszál, és kiemeli a fenntarthatóság egy olyan területét, amely kevésbé elterjedt és népszerű. A fogyatékossággal élőkkel szembeni társadalmi elfogadás kulcsfontosságú lenne az élet minden területén, ezért a dolgozat célja a hallgatók edukációja és érzékenyítése a témában.
Az érzékenyítő tréningen 16 Corvinusos hallgató vett részt, melyet egy általános attitűdfelmérési kérdőív előzött meg, ami megmutatta a hallgatók fogyatékossághoz és a fogyatékossággal élő személyekhez való hozzáállását. A tréningek során három különböző témakör került feldolgozásra, amelyek a mindennapi életben előforduló helyzetekre fókuszáltak. Az edukációs tréningeket követően újra felmérésre került a csoport attitűdje. Az ATDP skálát alapul véve Q-módszerrel mértem fel a hallgatók lehetséges preferenciaszerkezet-változását.
A kutatás fő kérdése az volt, hogy a tréningen résztvevő hallgatók attitűdjében történik-e preferenciaszerkezet változás, vagyis elfogadóbbá válnak-e mindennapi és munkahelyi környezetükben egyaránt a fogyatékkal élő és megváltozott munkaképességű emberekkel szemben, azáltal, hogy ismereteik bővülnek róluk. A kutatás során alkalmazott módszerek lehetővé tették a hallgatók attitűdjeinek feltárását, valamint annak mérését, hogy a tréningek milyen mértékben és mely területeken eredményezhetnek pozitív változásokat a fogyatékkal élő emberekkel szembeni hozzáállásukban.
Az oktatásnak köszönhetően a hallgatók attitűdjében és viselkedési preferenciáiban változás volt felfedezhető az oktatás, munka és mindennapi élet területén. A tréningsorozat hatására a hallgatók gondolkodásmódja és tudásszintje megváltozott, amely mélyebb megértést mutathat a fogyatékossággal élők társadalmi problémájáról. A kutatási eredmények megerősítették a fogyatékossággal élők elfogadását elősegítő kurzusok felsőoktatásba történő integrálásának fontosságát.



